open-index/open-wikipedia-markdown huggingface dataset:
Neliönjäännöslause

Lukuteoriassa **neliönjäännöslause** (myös: **neliönjäännösten resiprookkilause**) yhdistää kahden toisen asteen modulaarisen yhtälön ratkeavuuden. Se myös tarjoaa keinon ratkaista jokainen toisen asteen yhtälö modulaarisessa aritmetiikassa.

Lauseen otaksuivat Euler ja Legendre ja ensimmäisen todistuksen lauseelle antoi Gauss vuonna 1796, ollessaan vasta 18-vuotias. Gauss kutsui lausetta *kultaiseksi lauseeksi* ja tutki lausetta niin innokkaasti, että löysi sille ainakin seitsemän erilaista todistusta. Lause on innostanut matemaatikkoja, ja sille tunnetaan jo yli 200 erilaista todistusta.

Neliönjäännöslause kuuluu seuraavasti. Olkoon *p* ja *q* kaksi erisuurta paritonta alkulukua. Tällöin *p* ja *q* ovat kongruentteja joko 1:n tai 3:n kanssa modulo 4. Jos vähintään toinen näistä luvuista on kongruentti 1:n kanssa modulo 4, on kongruenssilla

:x^2\equiv p\ ({\rm mod}\ q)

ratkaisu x\in\mathbb{Z} jos ja vain jos kongruenssilla

:y^2\equiv q\ ({\rm mod}\ p)

on ratkaisu y\in\mathbb{Z}. (Ratkaisut ovat yleensä erisuuria.) Toisaalta jos luvut *p* ja *q* ovat molemmat alkulukuja jotka ovat kongruentteja 3:n kanssa modulo 4, on kongruenssilla

:x^2\equiv p\ ({\rm mod}\ q)

ratkaisu x\in\mathbb{Z} jos ja vain jos kongruenssilla

:y^2\equiv q\ ({\rm mod}\ p)

ei ole ratkaisua y\in\mathbb{Z}.

## Legendren symbolista

Legendren symbolin avulla saadaan:
:\left(\frac{a}{p}\right)=\left\{\begin{matrix}1 & \mathrm{jos}\ a\ \mathrm{on\ neli\ddot o\ modulo\ }p, \\
0 & \mathrm{jos\ } p\ \mathrm{jakaa\ }a, \\
-1 & \mathrm{muutoin,}\end{matrix}\right.

Neliönjäännöslause voidaan esittää lyhyesti Legendren symbolin avulla:

: \left(\frac{p}{q}\right) \left(\frac{q}{p}\right) = (-1)^{(p-1)(q-1)/4}.

Koska (p-1)(q-1)/4 on parillinen jos joko *p* tai *q* on kongruentti 1 mod 4, ja pariton jos ja vain jos molemmat *p* ja *q* ovat kongruentteja 3 mod 4,  \left(\frac{p}{q}\right) \left(\frac{q}{p}\right) on 1 jos joko *p* tai *q* on kongruentti 1 mod 4, ja on yhtä suuri kuin –1 jos molemmat *p* ja *q* ovat kongruentteja 3 mod 4. 

Neliönjäännöslause voidaan yleistää korkeammille potensseille kuin 2, mutta koska kaksi luvun 1 kuutiojuurista ovat kompleksilukuja, kuutionjäännöslause sisältää välttämättä muitakin kuin rationaalilukuja. Sama pätee kolmosta suuremmillekin potensseille.

Gaussin lemma kertoo neliönjäännösten ominaisuuksista ja Gauss käytti lemmaansa kahdessa neliönjäännöslauseen todistuksessaan.

## Lähteet

## Aiheesta muualla
* Neliönjäännöslause MathWorldissä.
* Lauseen kaksi todistusta
Aristides Quintilianus

**Aristides Quintilianus** (lat.; ; 200-luku) oli kreikkalais-roomalainen kirjailija. Häntä pidetään uusplatonilaisena. Hän kirjoitti kolme kirjaa käsittävän tutkielman musiikista, *De musica* (”Musiikista”).

Marcus Meibomiuksen, jonka kokoelmassa *Antiquae Musicae Auctores Septem. Graece et Latine* (1652) teos on julkaistu, mukaan se sisältää kaiken antiikin aikaisen tiedon musiikista. Aristides halventaa teoksessa aiempia käsityksiä musiikista, ja antaa sitten systemaattisen esityksen harmoniasta, metriikasta, soittimista, nuotinnuksesta ja akustiikasta, sekä ottaa huomioon myös musiikin taiteen psykologisen, fysiologisen ja kosmologisen aspektin.

## Lähteet
Levonen

**Levonen** on suomalainen sukunimi, joka on muun muassa seuraavilla henkilöillä:

* Anna-Liisa Levonen (s. 1967), lääkäri ja bioteknologian professori
* Jari Levonen (s. 1966), jääkiekkotuomari ja entinen jääkiekkoilija
* Jarkko Levonen (1953–1991), jääkiekkoilija
* Jarno Levonen (s. 1972), jääkiekkotuomari ja jääkiekkoilija
* Jyrki Levonen (s. 1958), jääkiekkoilija
* Marko Levonen (s. 1965), Vuoden Poliisi 2007
* Martti Levonen (1834–1894), maanviljelijä ja valtiopäivämies
* Rauli Levonen (1953–1981), jääkiekkoilija
* Ukki Väinämöinen (oik. Vaseli Levonen, 1855–1942), itäkarjalainen vapaustaistelija.
Pitäjänmäen rautatieasema

**Pitäjänmäen rautatieasema** (, ) on rautatieasema Helsingissä. Se sijaitsee Valimon ja Mäkkylän asemien välissä. Helsingin päärautatieasemalta sinne on matkaa noin 8 kilometriä.

Asemalla pysähtyvät A- ja L-junat. Helsingin suuntaan liikennöidään raiteelta 3 ja Leppävaaran suuntaan raiteelta 4.

Museovirasto on luokitellut Pitäjänmäen rautatieaseman valtakunnallisesti merkittäväksi rakennetuksi kulttuuriympäristöksi.

## Historia

Asemarakennus sijaitsee radan pohjoispuolella ja valmistui 1902, ja sitä laajennettiin 1911. Sen on suunnitellut Bruno Granholm. Lipunmyynti asemalla lopetettiin 1987. Tämän jälkeen rakennuksessa on toiminut muita yrityksiä, kuten Petfilms Oy.

Pitäjänmäellä rautatien tavaraliikenne oli ennen erittäin vilkasta, mutta se hiipui VR:n lopettaessa pienten asemien tavarapalvelut Pitäjänmäellä 1988), Malmilla (1976) ja Herttoniemessä (1992) ja siirsi niiden toiminnan Pasilaan.

Pitäjänmäen asema sijaitsee rataosalla Pasila–Karjaa. Se avattiin 1902, ja säännöllinen liikenne alkoi 1. syyskuuta 1903. Pitäjänmäen asema-alue rautatien ja sen pohjoispuolella kulkevan Pitäjänmäentien välissä rakennuksineen ja puistoineen on suojeltu rautatiesopimuksella. Asema-alueeseen sisältyy nykyisellään neljä varsinaista rakennusta piharakennuksineen sekä puisto. Asuinrakennuksia on kaksi: myöhemmin asemapäällikön asuntona toiminut ratavartijan tupa sekä rautatiehenkilökunnan talo, jossa on neljä asuntoa. Radan toisella puolella sijaitseva entinen tavara-asema (ei suojeltu) valmistui 1970. Tavara-aseman lopettamisen jälkeen rakennus on ollut muussa käytössä, nyt Teknos Oy:n varastona.

Asema-alueen ympäristö mullistui huomattavasti Helsinki–Leppävaara-kaupunkiradan valmistuessa 2001. Lisäraiteiden lisäksi saatiin uusi asemalaituri sekä jalankulun ja pyöräilyn silta. Samalla kuitenkin vanha, raiteiden pohjoispuolella sijaitseva asemarakennus jäi lopullisesti syrjään matkustajien kulkureiteistä, sillä sitä lähinnä sijaitsevat, pohjoisimmat raiteet on nyt varattu pysähtymättä ohi kulkeville junille, kun taas Pitäjänmäellä pysähtyvät paikallisjunat pysähtyvät kahdella eteläisimmällä raiteella. Vuonna 2015 avatun Kehäradan vuoksi liikenne kaupunkiradan raiteilla muutettiin 27. lokakuuta 2013 oikeanpuoleisesta vasemmanpuoleiseksi.

## Lähteet
* 

### Viitteet

## Aiheesta muualla

* HSL: Pitäjänmäen asemakartta (PDF)
* Pitäjänmäki muistelee: Pitäjänmäen asemaseutu (Arkistoitu versio)
Magnus Maximus

**Magnus Maximus** (n. 335 – 28. elokuuta 388) oli roomalainen sotilas, jonka armeija julisti keisariksi vuonna 383. Hän hallitsi kuolemaansa asti vuonna 388.

Maximus oli keltti ja oli kotoisin Espanjasta. Hän palveli Rooman armeijassa Gallian *[[magister militum]]ina* Theodosius vanhemman alaisena. Hän oli luultavasti Theodosiuksen mukana sotimassa Britanniassa ja Raetiassa. Maximus oli varmasti Theodosiuksen palveluksessa kun tämä lähetettiin Afrikkaan kukistamaan maureja jotka kapinoivat vuonna 373. Myöhemmin Maximus palveli Tonavalla *[[dux]]ina* vuonna 376. Vuonna 380 hänet ylennettiin ja hänestä tuli Britannian *[[comes]]*. Vuonna 381 hän torjui piktien ja skottien hyökkäykset. Vuonna 383 hänen joukkonsa julistivat hänet keisariksi.

Maximus hyökkäsi Galliaan, jossa hän kukisti Länsi-Rooman keisari Gratianuksen. Gratianus pakeni, mutta Maximuksen joukot saivat hänet kiinni ja tappoivat hänet Lyonissa 25. elokuuta 383. Tämän jälkeen Maximus teki Trieristä pääkaupunkinsa ja lähetti lähettiläitä Theodosius I:n ja Valentinianus II:n luokse. Maximuksella oli aikomus hyökätä Italiaan, mutta Valentinianuksen kenraali Bauto ehti tehdä ennakoivan hyökkäyksen. Tämän ansiosta Bauton armeija ehti tukkia Alppien solat. Samalla myös Theodosius I saapui länteen armeijansa kanssa. Lopulta Maximus ja keisarit sopivat, että Maximus tunnustettaisiin lännen augustukseksi, siitä hyvästä että jättäisi Valentinianuksen valtaan. Mutta vuonna 384 Maximus nimitti nuoren poikansa Victorin kanssahallitsijakseen ja eikä enää tunnustanut Valentinianusta.

Maximus hallitsi Galliaa, Britanniaa, Espanjaa ja Afrikkaa ja oli suosittu keisari. Hän oli harras kristitty ja vainosi Espanjan harhaoppisia. Tästä hän sai paavi Siriciuksen vihat niskoilleen.

Vuonna 387 Maximus hyökkäsi Italiaan ja Valentinianus pakeni Theodosiuksen luokse. Theodosius kukisti Maximuksen vuonna 388 käydyssä taistelussa. Maximus vangittiin ja hänet teloitettiin 28. elokuuta.

Maximus () on kymrinkielisen kansantarun *Breuddwyd Macsen* päähenkilö. Taru on julkaistu Jani Koskisen suomentamana teoksessa *Macsenin uni - kymriläinen kansantaru* (2022, Books on Demand).

## Lähteet
Neuvostokalenteri

**Neuvostoliittolainen vallankumouskalenteri** () oli käytössä Neuvostoliitossa 1929–1940. Sen erikoisuus oli viisipäiväinen, myöhemmin kuusipäiväinen työviikko. Venäjän vallankumouksen jälkeen Lenin vaihtoi Venäjällä käytetyn juliaanisen kalenterin gregoriaaniseksi. Vuonna 1929 kalenteria ”järkeistettiin” osittain Ranskassa käytössä olleen vallankumouskalenterin mukaiseksi.

Vuosi jakaantui 12 kuukauteen, joissa kussakin oli 30 päivää. Ylimääräiset päivät olivat lomapäiviä ja ne oli siroteltu ympäri vuotta. Uskontoon perustuvan seitsenpäiväisen viikon tilalle otettiin viisipäiväinen työviikko, eli kukin kuukausi koostui kuudesta viisipäiväisestä viikosta. Työläiset jaettiin viiteen ryhmään, joista kullakin oli vapaapäivänään yksi viikon päivistä. Tarkoitus oli lisätä työtehoa, kun tehtaiden ei tarvinnut koskaan seisoa. Nimien sijasta päivillä oli värit.

Tämä kalenteri koski työntekoa. Gregoriaaninen kalenteri säilyi käytössä siten, että esimerkiksi sanomalehti Pravda käytti sitä. Helmikuun 30. päivän Pravdaa ei siis ole olemassa. Vaikka työläisillä oli uudessa järjestelmässä enemmän vapaapäiviä, se haittasi yhteisöllistä elämää ja perhe-elämää ja siitä tuli siksi hyvin epäsuosittu. Tuotanto ei myöskään tehostunut merkittävästi uuden järjestelmän takia. Jo vuonna 1931 gregoriaanisen kalenterin kuukausirytmi palautettiin. Työviikko muutettiin kuusipäiväiseksi ja kytkettiin kuukaudenpäivään niin, että joka kuukauden 6., 12., 18., 24. ja 30. päivät olivat vapaita. 31. päivä saattoi olla vapaa tai sitten ei. Käytännössä ihmiset pitivät usein vapaata sekä sunnuntain että uuden vapaapäivän, ja lopulta kalenterikokeilusta luovuttiin.

## Katso myös
* Venäläinen kalenteri
Laihialaisvitsi

**Laihialaisvitsi** on vitsi, joka perustuu stereotypiaan Laihian asukkaiden eli laihialaisten ylenpalttisesta säästeliäisyydestä tai suoranaisesta saituudesta. Laihia on vakiintunut Suomen kansanperinteessä alueeksi, jonka asukkaita pidetään saituuden perikuvina.

Aihe on kansainvälinen ja useilla kansoilla on vastaavaa huumoria, joka kohdistuu kussakin maassa jonkin tietyn alueen asukkaisiin. Maailmanlaajuisesti tunnetuimpia lienevät skotlantilaisten itaruutta pilkkaavat skottivitsit. Näistä monia on soveltaen käännetty suomeksi laihialaisvitseiksi.

Laihian kunta on pyrkinyt hyödyntämään laihialaisvitsien tuomaa julkisuutta käyttämällä sitä itsensä brändäämiseen. Kunnan kotisivuille on koottu aiheeseen liittyviä vitsejä ja Laihiassa sijaitsee säästeliäisyydelle omistettu Nuukuuren museo.

## Esimerkit

* Miksi Laihialla ei ole jääkaappia? – Laihialaiset eivät usko, että kaapin valo sammuu, kun ovi laitetaan kiinni.
* Mitä konduktööri sanoo, kun juna saapuu Laihialle? – Turvavyöt kiinni, kuljemme yhdellä kiskolla.
* Miksi variksella oli reppu selässä, kun se lensi Laihialle? – Koska tunkioillakaan ei ole mitään syömistä.

## Lähteet
Å (Moskenes)

**Å** on kylä Norjassa Moskenesin kunnassa Lofooteilla. Se sijaitsee Moskenesøyan saarella lähes Lofoottien länsipäässä. Ruotsin Luulajaan johtava eurooppatie E10 päättyy Ån kylään.

Å on yksi Lofoottien kalastajakylistä. Siellä sijaitsevat Lofoottien kapakalamuseo (*Lofoten Tørrfiskmuseum*) ja Norjan kalastuskylämuseo (*Norsk Fiskeværsmuseum*). 

## Kuvia

Tiedosto:E10inAiLofoten.jpg|Ruotsin Luulajasta alkavan E10-tien toinen pää on Åssa, jossa sijaitsevat kuvassa näkyvä lyhyt tunneli ja kahvila.
Tiedosto:The_town_Å_in_Norway_April_2004.jpg|Näkymä Ån kylään
Å i Lofoten.jpg|Usein varastettu liikennemerkki Åta lähestyttäessä.
Å-Stockfischmuseum-04-2019-gje.jpg|Lofoottien kapakalamuseo
Å-Fischereimuseum-02-2019-gje.jpg|Norjan kalastuskylämuseo


## Huomautuksia

## Lähteet

## Aiheesta muualla

* Kapakalamuseo 
* Kalastuskylämuseo
Neliönjäännös

Matematiikassa luku *q* on **neliönjäännös** modulo *n*, jos on olemassa kokonaisluku *x*, jolle

:{x^2}\equiv{q}\mbox{ (mod }n\mbox{)}.

muutoin lukua *q* sanotaan **neliönepäjäännökseksi**.

Toisin sanoen neliönjäännös modulo *n* on luku, jolla on neliöjuuri modulaarisessa aritmetiikassa. Neliönjäännöslause ja Gaussin lemma kertoo hieman lisää neliönjäännösten ja alkulukujen teoriasta. Neliönjäännöksiä käytetään Legendren symbolissa.

Neliönjäännökset ja -epäjäännökset jakaantuvat kahteen osaan. Toisin sanoen jokaiselle alkuluvulle *n* on olemassa

:(*n* − 1)/2

neliönjäännöstä ja -epäjäännöstä. Se, kumpaan luokkaan tietty luku kuuluu, on varsin sattumanvaraista. 

Neliönjäännös modulo *n* on sellainen luku, jolla on neliöjuuri modulo n. Tätä käsitettä käytetään paljon klassisessa lukuteoriassa.

Neliöjuuren etsiminen modulaariaritmetiikassa, yllä olevan yhtälön ratkaiseminen annetuilla *q* ja *n*, on vaikea ongelma. Yleisesti yhdistetylle luvulle *n* ongelma tiedetään olevan ekvivalentti *n*:n tekijöihinjaon kanssa. Siten, jos toiseen ongelmaan pystytään kehittämään tehokas ratkaisumenetelmä, samalla pystytään toinenkin ongelma ratkaisemaan tehokkaasti. Toisaalta on NP-täydellinen ongelma selvittää se, onko ongelmalla ratkaisua *x<c* jollakin annetulla positiivisella kokonaisluvulla *c*.

Neliönjäännöksillä on keskeinen rooli seuraavissa käsitteissä:
*Legendren symboli
*Neliönjäännöslause
*Gaussin lemma 
*Zolotarevin lemma
*Paleyn verkko
*neliönjäännösten jakauma
*neliöiden kongruenssi
*Goldwasser-Micali-salausjärjestelmä

## Esimerkkejä

Luku 4 on neliönjäännös modulo 5, koska
:{3^2}\equiv{4}\mbox{ (mod }5\mbox{)}.
Myös luku 1 on neliönjäännös modulo 5:
:{4^2}\equiv{1}\mbox{ (mod }5\mbox{)}.
Sen sijaan luku 3 on epäneliönjäännös modulo 5, koska ei ole olemassa kokonaislukua *x*, joka toteuttaisi yhtälön
:{x^2}\equiv{3}\mbox{ (mod }5\mbox{)}.

## Lähteet

*MathWorld: Quadratic Residue
Freakdance Records

**Freakdance Records** oli suomalainen, Espoossa päämajaansa pitänyt pieni levy-yhtiö, joka oli perustettu vuonna 2002 paikallisten konemuusikoiden kollektiivina. Levymerkin linja sisälsi lähinnä elektronista tanssimusiikkia. Levymerkkiä hallinnoivat Jere Häkkinen (alias Luomuhappo) sekä Max Laine (Egosentrifug, Huopatossu Mononen, Tekniset jne).

Keväällä 2007 hongkongilainen Faerie Dragon -levymerkki julkaisi maailmanlaajuisesti lisensoidut digipak-uusintapainokset Puoskarin "The Audio Hustler" ja Luomuhapon "Pog-o-Matic Pogómen 3000000"-albumeista.

## Julkaisut
*FDCD01 (2002) Luomuhappo: Eurogorilla 2002 Transmutation Kit
*FDCD02 (2002) Eri esittäjiä: FreakDanceRecords02
*FDCD03 (2003) Eri esittäjiä: FDCD03
*FDCD04 (2004) Puoskari: The Audio Hustler
*FDCD05 (2004) Luomuhappo: Pog-o-Matic Pogómen 3000000
*FDCD06 (2005) James Reipas: Uwaga
*FDCS01 (2005) Luomuhappo: Borealophitecus
*FDCD07 (2007) Lemon Slide: True Nature
*FDCD08 (2011) Tekniset: Teknical Problems
*FDCD09 (2012) Luomuhappo: Pallit ja Sielu
Koper

**Koper** () on rannikko- ja satamakaupunki Sloveniassa Adrianmeren rannikolla. Koperin kunnassa on 51&nbsp;428 asukasta (vuonna 2008) ja keskustaajamassa 24&nbsp;568 asukasta. Koperin kunta on kaksikielinen: siellä puhutaan sloveenia ja italiaa.

## Historia

Koper tunnettiin antiikin Kreikan kukoistuksen aikaan nimellä *Aegida*, ja myöhemmin latinankielisillä nimillä *Capris*, *Caprea*, *Capre* tai *Caprista*, joista myös sloveniankielinen nimi on peräisin. Vuonna 568 läheisen *Tergestumin* kaupungin (moderni Trieste) roomalaiset asukkaat pakenivat Koperiin langobardien hyökkäyksen vuoksi. Bysantin keisarin Justinianus II:n kunniaksi kaupunki nimettiin *Justinopoliksi*. Myöhemmin Koperia hallitsivat sekä langobardit että frankit. 

Koperin ja Venetsian välistä kauppaa on rekisteröity vuodesta 932 lähtien. Venetsian ja Saksan (Pyhä saksalais-roomalainen keisarikunta) välisessä sodassa kaupunki oli Saksan puolella, minkä johdosta valtakunnan keisari myönsi sille kaupunkioikeudet vuonna 1035. 1278 Koper liittyi Venetsian tasavaltaan. 

Koperissa on 700-luvulta, ehkä jopa 500-luvulta lähtien ollut piispanistuin, joka 1828 liitettiin Triesteen. 

Itävalta-Unkarin aikaan Koper kuului Adrianmeren rannikon lääniin. Ensimmäisen maailmansodan jälkeen kaupunki liitettiin Italiaan, ja toisen maailmansodan jälkeen Titon Jugoslaviaan (1954). Slovenian itsenäistyttyä 1991 kaupungista tuli maan ainoa kauppasatama.

Koperissa ilmestyy sanomalehti *[[Primorske novice]]*.

## Lähteet

## Aiheesta muualla

* Kaupungin kotisivut
Kristillinen ajanlasku

**Kristillinen ajanlasku** tarkoittaa ajanlaskua, jossa vuosiluvut lasketaan Kristuksen oletetusta syntymävuodesta. Tätä vuosilukujen järjestelmää on käytetty sekä juliaanisen että nykyisen gregoriaanisen kalenterin yhteydessä.

Kristuksen syntymästä luetut vuosiluvut otti käyttöön Dionysius Exiguus 500-luvulla, mutta se syrjäytti muut vuosilukujärjestelmät vasta vähitellen vuosisatojen kuluessa. Sitä ennen oli juliaanisessa kalenterissa käytetty useita eri alkukohtia vuosilukujen laskemiselle, roomalaisaikana tavallisimmin Rooman oletettua perustamisvuotta 753 eaa. Vuonna 525 Dionysius Exiguus kirjoitti, että on väärin laskea vuodet kristittyjen vainoojan, keisari Diocletianuksen hallituskauden mukaan, mikä oli siihen saakka ollut käytäntönä. Dionysius laski, että Jeesus oli syntynyt 754 vuotta Rooman perustamisen jälkeen (*Ab urbe condita*). Hän luultavasti erehtyi arvioidessaan ajan, sillä Jeesus olisi hänen arvionsa mukaan syntynyt aikana jolloin Herodes oli jo kuollut.

## Katso myös
* Jälkeen Kristuksen

## Lähteet
Il Capitano

**Il Capitano** tai **Capitano** ( ”Kapteeni”) on commedia dell'arten perushahmo, jonka pohjana on klassinen kerskailevan sotilaan tyyppi. Hänen tunnusmerkkejään ovat mahtaileva asenne, uhkaava puhetyyli, mahtipontisuus ja pöyhkeily.

Il Capitano on mahtailevan mutta pelkurimaisen sotilaan prototyyppi. Capitano oli yksi varhaisimmista commedia dell'arten vakiohahmoista, ja polveutui Miles Gloriosuksesta, antiikin Rooman komedian kerskailevasta sotilaasta. Capitano on hahmona epämiellyttävä, ja oli alun perin parodia ranskalaisista ja espanjalaisista palkkasotureista, jotka valtasivat 1500-luvun Italian.

Il Capitano liioittelee erityisesti omia seikkailujaan ja yrittää epätoivoisesti tehdä vaikutuksen naisiin. Asepalvelija murskaa yleensä armotta Il Capitanon mahtipontiset väitteet rikkauksista, sotilaallisesta menestyksestä ja naisten valloituksista. Capitanon hahmo menetti 1600-luvun loppupuolella suurimman osan aiemmasta poliittisesta merkityksestään ja edusti sen jälkeen enää vain ylimielistä rehentelijää, joka otti kunnian muiden saavutuksista.

Capitanon hahmolla oli useita eri nimiä, jotka vaihtelivat, kun eri näyttelijät tulkitsivat roolia. 1500-luvun lopulla Capitanoa kutsuttiin nimellä *Capitano Mattamoros* ("Kapteeni Kuolema maurille"), ja hahmolla oli päällään valtava tärkätty röyhelökaulus, leveä höyhenin koristeltu hattu sekä saappaat, joissa oli uurrettu reuna. Hänen naamionsa oli lihanpunainen, ja siinä oli valtava, fallosmainen nenä. Hieman myöhemmin eräs commedia dell'arte -näyttelijä loi hahmon nimeltä *Capitano Spavento della Valle Inferno*n ("Helvetin laakson pelottava kapteeni"). Muita nimiä ovat *Capitano Cocodrillo*, *Capitano Rodomante* ja *Capitano Rinoceronte*.

Muihin samantyyppisiin hahmoihin kuuluu muiden muassa *[[Scaramouche]]*.

## Lähteet
Agent Orange

**Agent Orange** oli muun muassa Monsanton ja Dow Chemical Companyn valmistama kasvimyrkky, jota Yhdysvaltain asevoimat käyttivät Vietnamin sodassa vuosina 1962–1971 paljastaakseen metsissä piileskelevät Vietkongin sissit tuhoamalla kasvillisuutta, ja tuhotakseen heidän ruokakasvinsa.  

Myrkky oli seos kahta fenoksikasvimyrkkyä, 2,4-dikloorifenoksietikkahappoa (2,4-D) eli C8H6Cl2O3 ja 2,4,5-trikloorifenoksietikkahappoa (2,4,5-T) eli C8H5Cl3O3. Agent Orangen teki vaaralliseksi se, että valmistuksessa syntyi 2,4,5-T:n lisäksi sivutuotteena erittäin myrkyllistä ja karsinogeenista dioksiinia, joka saastutti Agent Orangen. Monet sotilaat, sissit ja siviilit altistuivat aineelle Vietnamin sodassa. 

Myrkylle altistuminen on liitetty useisiin tauteihin. Agent Orange aiheuttaa syöpää ja on perimämyrkyllistä, genotoksista. Se on havaittu aiheuttavan laboratorioeläimissä synnynnäisiä epämuodostumia. Monet Vietnamin sodan veteraanit kärsivät erilaisista oireista sodan jälkeen. Heidän lapsillaan saattoi myös syntyessään olla myrkyistä johtuneita epämuodostumia.

## Katso myös
* Operaatio Ranch Hand
* Agent Blue
* Agent Purple

## Lähteet

## Aiheesta muualla

* Netta Vuorinen: Agent Orange myrkyttää toista sukupolvea - maksaako Yhdysvallat laskun? Suomen kuvalehti 16.6.2010.
* Risto Vuorinen: Ottaako USA 40 vuoden jälkeen vastuun hirviösikiöistä ja vammaisista lapsista? Yle 16.5.2011
Flavius Victor

**Flavius Victor** (k. 388) oli roomalaisen usurpaattori Magnus Maximuksen poika. Maximus teki pojastaan kanssahallitsijansa eli *augustuksen* vuonna 384. Victor oli tuolloin vielä lapsi. Maximus antoi lyödä rahoja, joissa oli pojan kuva, ja luultavasti hän yritti näin saada oman hallintonsa näyttämään lainmukaiselta. Vuonna 387 Maximus hyökkäsi Italiaan ja jätti Victorin Augusta Treverorumiin Galliaan eräiden kenraalien huostaan. Keisari Theodosius I kukisti kuitenkin Maximuksen ja antoi teloittaa hänet. Theodosius antoi tämän jälkeen käskyn teloittaa myös Victorin.
Windows Server 2003

**Windows Server 2003** on Microsoftin huhtikuussa 2003 julkaistu palvelinkäyttöjärjestelmäohjelmisto. Se korvasi Windows 2000 Server -käyttöjärjestelmän.

Käyttöjärjestelmästä on useita versiota:
*Small Business Server
*Web Edition
*Standard Edition
*Enterprise Edition.

Nämä eroavat lähinnä lisensoinniltaan ja hinnaltaan. Eri versioissa on rajoituksia muistin, suorittimien ja käyttäjien määrälle.

## Datacenter Edition

Datacenter on Microsoftin lippulaiva, joka tukee jopa 32 suoritinta ja 64 GB RAM-muistia, 64-bittinen versio vieläkin enemmän.

## Compute Cluster Edition
Cluster Edition on tarkoitettu palvelinten ryvästykseen. Se julkaistiin vain 64-bittisenä vuoden 2005 lopulla.

## Storage Server
Storage Server on tarkoitettu NAS-palvelimiin ja on saatavissa vain kolmansien osapuolten kautta.

## Elinkaari

Windows-päivitykset ja tuki päättyivät vuoden 2015 heinäkuussa.

## Lähteet
Google AdSense

**Google AdSense** on hakukoneyhtiö Googlen luoma ja ylläpitämä ohjelma, jonka avulla verkkojulkaisijat voivat ansaita mainostuloja. Google hallinnoi jaettavia mainoksia, tilastoi tapahtumat, laskuttaa mainostajia ja maksaa julkaisijoille osan mainosten tuotoista. AdSense-mainosten tuotto perustuu toteutuneisiin hiiren klikkauksiin.

Google jakaa mainoksia eri sivuille niiden sisällön, kielen ja lukijan sijainnin perusteella. Tarkoituksena on jakaa sivuille mainoksia, jotka ovat sidoksissa sivujen sisältöön ja siten ehkä kiinnostavat lukijaa. Google AdSense on tullut erittäin suosituksi tavaksi hankkia lisätuloja www-sivuilla, koska Googlen jakamat tekstipohjaiset mainokset koetaan vähemmän häiritseviksi kuin perinteiset bannerit. Mainosten kohdistaminen sisällön mukaan ei myöskään herätä niin suurta vastustusta kuin perinteisillä bannereilla mainostaminen.

## Lähteet

## Aiheesta muualla
*Google AdSensen kotisivut
*AdSense-blogi
Radio Jerevan

**Radio Jerevan** on Neuvostoliitossa sekä itäblokin maissa (ja edelleen Venäjällä) suosituissa vitseissä esiintyvä kuvitteellinen radioasema, joka on vastaavinaan kuulijoiden lähettämiin kysymyksiin. Sitä kutsuttiin Neuvostoliitossa ”Armenian radioksi” ().

Entisen Neuvostoliiton ulkopuolella Radio Jerevan -vitsit tunnetaan erityisesti poliittisena huumorina, mutta entisessä Neuvostoliitossa Radio Jerevan -vitsit käsittävät kaikki vitseille tyypilliset aiheet: avioelämän, seksin, alkoholin, eri kansallisuudet.  

## Esimerkkejä Radio Jerevan -vitseistä
Radio Jerevan -vitsin rakenne on perinteisesti seuraavanlainen: "täällä Radio Jerevan. Meiltä on kysytty: ... me vastaamme: ..."

### Neuvostoliiton ajoilta
"Jos meillä on kaksi Puolueen sanomalehteä, Pravda (Totuus) ja Izvestija (Uutiset), niin miksei niitä voida yhdistää?"

"Niillä on selkeä tarkoitus. Pravdassa ei kerrota virallisia uutisia eikä Izvestijassa virallista totuutta"."Mikä on pysyvää Neuvostoliitossa?"

"Tilapäiset vaikeudet" 

### Neuvostoliiton romahdettua
Toinen vitsi kerrottiin Suomesta Ukrainan kriisin aikaan:"Kuinka paljon Venäjän maanmiehiä asuu Suomessa?" kysyy kuulija

"Riittävästi", radio vastaa, "jotta kansanäänestys voidaan järjestää".Kolmas, neljäs ja viides vitsi liittyvät niinikään Venäjän sotatoimiin Ukrainassa 2022:Täällä Radio Jerevan, kuuntelijamme kysyy meiltä: "Putinin mukaan Ukrainassa on kyse Venäjän ja Naton välisestä taistelusta maailmanherruudesta. Mikä on taistelun tilanne tällä hetkellä?"

Me vastaamme: "Venäjä on menettänyt 14000 sotilasta, 100 hävittäjää, 100 helikopteria, 500 panssarivaunua, 1500 miehistönkuljetusvaunua, 3 laivaa, 230 tykkiä ja 6 kenraalia. Nato ei ole vielä saapunut paikalle".Täällä Radio Jerevan. Kuuntelijamme kysyy: "jos Putin, Lavrov, Šoigu, Medvedev ja Peskov olisivat kaikki uppoavassa laivassa, kuka todennäköisimmin pelastuisi?"

Me vastaamme: "Venäjä".Täällä Radio Jerevan, kuuntelijamme kysyy meiltä: "onko totta, että Putin on yhtä kyvykäs johtaja kuin Pietari Suuri?"

Me vastaamme: "periaatteessa kyllä. Molemmat ovat johdattaneet Venäjän 1700-luvulle".

## Lähteet

## Aiheesta muualla

* Täällä Radio Jerevan (archive.org)
* Koukelonniemi, P. (toim.): *Täällä Radio Jerevan*. Helsinki: Otava, 1974. .
Inagua

**Inagua** on Bahaman eteläisin alue ja se koostuu Great Inaguan ja Little Inaguan saarista. Great Inagua on Bahaman saarista kolmanneksi suurin ja sen asukasluku on noin 913 (2010). Saaren suurin kaupunki on Matthew Town. Great Inaguasta koilliseen sijaitseva Little Inagua on asumaton.

## Lähteet

## Aiheesta muualla
Scipio

**Scipio** on roomalainen nimi. Nimeä ovat kantaneet muun muassa:

* L. Cornelius Scipio, konsuli 350 eaa.
* Lucius Cornelius Scipio Barbatus, konsuli 298 eaa.
* Gnaeus Cornelius Scipio Asina, konsuli 260 eaa., 254 eaa.
* Lucius Cornelius Scipio, konsuli 259 eaa.
* Gnaeus Cornelius Scipio Calvus, konsuli 222 eaa.
* Publius Cornelius Scipio, konsuli 218 eaa.
* **[[Scipio Africanus]]**, sotapäällikkö, kuuluisin Scipio
* Publius Cornelius Scipio Nasica, konsuli 191 eaa.
* Lucius Cornelius Scipio Asiaticus, konsuli 190 eaa.
* Lucius Cornelius Scipio, preetori 174 eaa.
* Publius Cornelius Scipio Nasica Corculum, konsuli 162 eaa., 155 eaa.
* Publius Cornelius Scipio Aemilianus Africanus Numantinus (Scipio nuorempi)
* Publius Cornelius Scipio Nasica Serapio, konsuli 138 eaa.
* Metellus Scipio, poliitikko ja sotilas, konsuli 52 eaa.
* Publius Cornelius Scipio, konsuli 16 eaa.
* Publius Cornelius Scipio, konsuli 52 jaa.
* Ser. Cornelius Scipio L. Saluidienus Orfitus, konsuli 149
* Ser. Cornelius Scipio Saluidienus Orfitus, konsuli 178
* Scipio on myös code lyoko nimisessä ranskalaisessa tv-ohjelmassa koodi, jolla kutsutaan siirtolaite
Trinidad

**Trinidad** on Karibianmeren eteläisin saari. Se on suurin niistä 23 saaresta, jotka muodostavat Trinidad ja Tobagon saarivaltion. Valtion Port of Spain -niminen pääkaupunki sijaitsee Trinidadin saaren luoteisosassa. Muita saarella sijaitsevia kaupunkeja ovat San Fernando saaren lounaisosassa sekä Chaguanas.

Trinidadin nimi perustuu Kristoffer Kolumbuksen saarelle antamaan nimeen *La Isla de la Trinidad* ().

Saari on noin 60&nbsp;km pitkä ja 80&nbsp;km leveä. Sen pinta-ala on noin 4800&nbsp;km2. Se sijaitsee noin 11&nbsp;km:n päässä Venezuelan rannikosta.

Saarta halkoo kolme vuorijonoa, jotka ovat Venezuelan rannikon vuorten jatkoa. Korkein huippu on El Cerro del Aripo (940 m). Saarella on lukuisia jokia ja puroja. Vuoden keskilämpötila on 26&nbsp;°C.

Trinidadin talouden perustana ovat öljy ja maakaasu, mutta myös turismi tuo tuloja.

Kuuluisa merentutkija ja eläintieteilijä William Beebe asui vuosina 1950–1962 saarella tutkimassa sen eläimistöä, ja siellä on myös hänen hautansa.  

## Lähteet

## Aiheesta muualla
Trinidad (täsmennyssivu)

**Trinidad** viittaa muun muassa seuraaviin:

## Paikkoja
* Trinidad, Trinidadin ja Tobagon suurin saari 
* Trinidad, kaupunki Boliviassa
* Trinidad, kaupunki Kuubassa
* Trinidad, kunta Filippiineillä
* Trinidad, kaupunki Kaliforniassa 
* Trinidad, kaupunki Coloradossa 
* Trinidad, kaupunki Texasissa
* Trinidad, kaupunki Uruguayssa
* Trinidad, kaupunginosa Washingtonissa

## Sukunimi
* Félix Trinidad (s. 1973), puertoricolainen nyrkkeilijä

## Muita
* *[[Trinidad (elokuva)|Trinidad]]* (*Affair in Trinidad*), Vincent Shermanin ohjaama elokuva vuodelta 1952 
* Trinidad, hahmo mangassa *[[Gunnm|GUNNM: Last Order]]*
;Britannian kuninkaallinen laivasto
* HMS Trinidad (1805), 10-tykkinen kuunari
* HMS Trinidad (1918), S-luokan hävittäjä
* HMS Trinidad (46), Crown Colony -luokan risteilijä.
Laelianus

**Ulpius Cornelius Laelianus** (k. toukokuu tai kesäkuu 269) oli roomalainen usurpaattori, joka kapinoi Gallian keisarikunnan keisaria Postumusta vastaan vuonna 269.

Laelianuksen elämästä ennen kapinaa ei tiedetä juuri mitään. Monet antiikin lähteet kutsuvat häntä virheellisesti nimillä Lollianus (Historia Augusta), Aemilianus (Orosius) ja L. Aelianus (Eutropius). Hänen koko nimensä (Ulpius Cornelius Laelianus) tiedetään vain yhden hänen lyöttämänsä kolikon perusteella. Nomen gentile "Ulpius" viittaa Hispaniaan, mistä hän saattoi olla kotoisin. Kapinansa alussa Laelianus oli joko Legio XXII Primigenian legaatti tai Germania Superiorin maaherra. Kapinan keskus oli provinssin pääkaupunki, Mogontiacum. Kapinan syyksi on arveltu kasvavaa tyytymättömyyttä keisari Postumusta kohtaan. Laelianuksella oli luultavasti paitsi XXII Primigenian, niin myös Argentoratumissa sijainneen Legio VIII Augustan kannatus. 

Laelianuksen kapinan kronologia on myös epävarmaa. Kolikoista on päätelty sen alkaneen joko helmi- tai maaliskuussa 269 ja jos se kesti kaksi tai kolme kuukautta niin sen on täytynyt loppua touko- tai kesäkuussa.

Kun keisari Postumus kuuli Laelianuksen kapinasta, hän marssi heti armeijoineen Mogontiacumiin ja valtasi sen, jolloin Laelianus sai surmansa. Postumus ei kuitenkaan sallinut sotilaidensa ryöstää kaupunkia, jolloin turhautuneet joukot murhasivat Postumuksen ja huusivat Marcus Aurelius Mariuksen uudeksi keisariksi.

## Lähteet
* 

### Viitteet
Jugurtha

**Jugurtha** (n. 160–104 eaa.) oli Numidian kuningas. Jugurthan isoisä Masinissa oli liittoutunut Rooman kanssa vuonna 206 eaa. Kun Masinissan poika Micipsa kuoli vuonna 118 eaa., nousivat Micipsan pojat Hiempsal ja Adherbal sekä tämän adoptoima Jugurtha valtaan. Jugurtha kuitenkin soti Micipsan poikia vastaan, mikä johti lopulta Jugurthan sotaan Roomaa vastaan. Jugurtha kukistettiin ja vietiin Roomaan. Häntä esiteltiin triumfissa ja hänet teloitettiin vuonna 104 eaa.

## Elämä

Micipsan kuoltua valta jaettiin hänen poikiensa ja Jugurthan kesken Jugurthan periessä varsinaisen kuninkuuden ja kahden pojan saadessa muita tärkeitä tehtäviä. Yhteistyö veljesten välillä ei kuitenkaan toiminut, vaan Numidia jaettiin lopulta kolmeen osaan poikien kesken.

Jugurthaa tämä ei kuitenkaan miellyttänyt, vaan hän murhautti Hiempsalin ja hyökkäsi Adherbalin kimppuun. Adherbal pakeni Roomaan pyytäen apua. Roomalaiset ratkaisivat asian jakamalla kuningaskunnan jälleen kahteen osaan Adherbalin saadessa lännen ja Jugurha maan itäosan. Jugurtha ei kuitenkaan edelleenkään tyytynyt tähän, vaan hyökkäsi jälleen piirittäen Adherbalin pääkaupunki Cirtan vuonna 112 eaa. Roomalaisten vastalauseista huolimatta hän kukisti kaupungin ja teloitutti Adherbalin, sekä kaupungissa olleet roomalaiset kauppiaat. Tämän myötä Rooman yleinen mielipide kääntyi lopullisesti Jugurthaa vastaan ja Rooma julisti sodan häntä vastaan vuonna 111 eaa. 

Roomalaiset valtasivat Cirtan nopeasti. Jugurtha kasasi kuitenkin kokoon armeijan vävynsä Bocchuksen, Mauretanian kuninkaan, tuella. Tästä huolimatta roomalaisen kenraali Mariuksen joukot ottivat haltuunsa lähes koko Numidian vuonna 106 eaa. Jugurtha kääntyi jälleen Bocchuksen puoleen, mutta tällä kertaa hänen täytyi maksaa avusta antamalla tälle kuningaskuntansa länsiosat. Jugurtha hyökkäsi Mariuksen joukkoja vastaan näiden ollessa marssilla takaisin Cirtaan. Hyökkäys epäonnistui, mikä sai Bocchuksen neuvottelemaan roomalaisten kanssa ja suostumaan Jugurthan vangitsemiseen ja luovuttamiseen roomalaisille vuonna 105 eaa. Jugurtha vangittiinkin ja hänet vietiin Roomaan, jossa hän sittemmin kuoli. Jugurthan kuoleman jälkeen Numidia menetti laajoja alueita ja kuningaskunta jaettiin kahteen osaan. Itäistä osaa hallitsi sittemmin Gauda, Mastanabalin poika ja Jugurthan puoliveli. Läntinen osa muodosti ilmeisesti erillisen kuningaskunnan, mutta tiedot molemmista valtioista ovat vähäiset. 

## Lähteet

## Kirjallisuutta

* Sallustius: *Jugurthan sota*. Teoksessa
Marius (keisari)

**Marcus Aurelius Marius** (k. syksy 269) oli Gallian keisarikunnan toinen keisari. Armeija huusi Mariuksen keisariksi, kun edellinen keisari Postumus oli murhattu. Hän yritti estää sotilaitaan ryöstämästä Mogontiacumia (nyk. Mainz), joka oli ollut usurpaattori Laelianuksen kapinan keskus.

Mariuksen taustasta ei tiedetä paljon, mutta hän oli kotoisin vaatimattomista oloista. Hän oli ehkä tavallinen työmies tai seppä ennen kuin hän liittyi armeijaan. Heti valtaannousunsa jälkeen Marius oli vaikeassa tilanteessa. Hänen täytyi saada Postumuksen ja Laelianuksen entiset sotilaat puolelleen, joten hän löi Augusta Treverorumin ja Colonia Agrippinan rahapajoissa kulta- ja hopearahoja, joissa ylistettiin sotilaiden yksimielisyyttä (*concordia militum*) ja uskollisuutta (*fides militum*). Marius antoi myös sotilaidensa ryöstää Mogontiacumin ja siirsi pääkaupungin Augusta Treverorumiin.

Kirjallisten lähteiden mukaan Marius hallitsi vain kaksi päivää ennen kuin sai surmansa. Marius ehti kuitenkin hallintonsa aikana lyöttää rahaa, joten hän hallitsi luultavasti pidempään, silti enintään 12 viikkoa. Mariuksen ongelmana oli Marcus Piavonius Victorinus, joka oli kokenut sotilas ja armeijan kunnioittama. Marius murhattiin vuoden 269 puolivälissä. *[[Historia Augusta]]n* mukaan syyllinen oli eräs Mariuksen kanssa työskennellyt sotilas, joka riitaantui Mariuksen kanssa. Luultavasti tämä on kuitenkin *Historia Augustan* kirjoittajan omaa keksintöä. Kaksi päivää Mariuksen murhan jälkeen Victorinus huudettiin keisariksi.

## Lähteet
* 

### Viitteet

## Aiheesta muualla
Grenadiinit

**Grenadiinit** ovat yli 600 saaresta muodostuva saariketju Karibianmerellä. Saariketju on osa Windwardsaaria. Saaret on jaettu Saint Vincentin ja Grenadiinien (Pohjois-Grenadiinit) sekä Grenadan (Etelä-Grenadiinit) välillä. Grenadiineihin kuuluvia saaria ovat muun muassa:
;Pohjois-Grenadiinit
* Young Island
* Bequia
* Petite Nevis
* Quatre
* Bettowia
* Baliceaux
* Mustique 
* Petite Mustique 
* Savan 
* Petite Canouan
* Canouan
* Mayreau
* The Tobago Cays
* Union Island
* Petit Saint Vincent
* Palm Island
;Etelä-Grenadiinit
* Carriacou (Grenada) 34 km², 6&nbsp;000 asukasta, pääkaupunki Hillsborough
* Saline (Grenada) 0,3 km², asumaton
* Frigate (Grenada) 0,4 km², asumaton
* Ronde (Grenada) 3,2 km², asumaton
* Large (Grenada), 0,5 km², asumaton
* Petite Martinique (Grenada) 3,7 km², 550 asukasta, pääkaupunki North Village

## Lähteet

## Aiheesta muualla
Saint Vincent

**Saint Vincent** on karu, tuliperäinen, 344 neliökilometrin laajuinen saari Karibianmerellä. Se sijaitsee Saint Lucian ja Grenadiinien välissä ja on osa Saint Vincentiä ja Grenadiineja.

Saint Vincentin ja Grenadiinien pääkaupunki Kingstown (asukasluku 19&nbsp;300) sijaitsee Saint Vincentin saarella. Saarella asui vuoden 2012 väestönlaskennan mukaan 98&nbsp;954 ihmistä eli yli 90 prosenttia valtion asukkaista.

Saaren korkein kohta on toimiva tulivuori Soufrière (1&nbsp;234 m). Tulivuoressa on tapahtunut suuria purkauksia vuosina 1812, 1902, 1979 ja 2021. Vuoden 1902 purkaus aiheutti 1&nbsp;680 ihmisen kuoleman. Keskellä saarta sijaitsevan Richmond Peakin korkeus 1 079 metriä.

Saaren vuotuinen sademäärä on keskimäärin 231 cm, mutta vuoristoalueilla 380 cm.

## Historia
Saint Vincentistä tuli Yhdistyneen kuningaskunnan siirtomaa vuonna 1763. Vuosina 1779–1783 se kuului Ranskalle. Vuodesta 1833 vuoteen 1960 se kuului Tuulenpuoleisiin saariin, jotka muodostivat yhdessä Yhdistyneen kuningaskunnan siirtomaan. Sen jälkeen Saint Vincent kuului parin vuoden ajan vuonna 1962 hajonneeseen Länsi-Intian federaatioon, sai autonomisen aseman seitsemän vuotta myöhemmin ja itsenäistyi osana Saint Vincentiä ja Grenadiineja 27. lokakuuta 1979.

## Katso myös

* Saintvincentinamatsoni

## Lähteet
Elizabeth Bolden

**Elizabeth "Lizzie" Bolden** (o.s. **Jones**, 15. elokuuta 1890 Somerville, Tennessee, Yhdysvallat – 11. joulukuuta 2006) oli hollantilaisen Hendrikje van Andelin kuoltua (30. elokuuta 2005) vanhin elossa oleva henkilö, jonka syntymäaika voitiin todistaa. Bolden oli kuollessaan 116 vuoden ja 118 päivän ikäinen.

Koska Tennesseen Fayette Countyn arkisto oli tuhoutunut tulipalossa vuonna 1925, oli Boldenin perhe luullut hänen syntyneen 1891, kunnes tarkempi selvitys todistikin hänet vuotta vanhemmaksi. Vuoden 1900 väestönlaskennassa hänet mainitaan yhdeksänvuotiaaksi ja syntyneen jo elokuussa 1890. Vuoden 1910 laskennan aikaan hän oli jo naimisissa ja yhden lapsen äiti.

Elizabeth Jones, vapautettujen orjien tytär, meni naimisiin Lewis Boldenin kanssa noin 1908. Heidän ensimmäinen lapsensa, poika, syntyi 1909. Hänen miehensä ja viisi hänen lapsistaan olivat kuolleet jo aikaisemmin, mutta kaksi tytärtä oli yhä elossa vuonna 2005: Queen Esther Rhodes, 88, ja Mamie Brittmon, 85.

Elizabeth Bolden asui Memphisissä Tennesseessä ennen kuolemaansa. Boldenin kuoltua maailman vanhimman henkilön tittelin sai Emiliano Mercado del Toro (1891–2007).
## Lähteet
Saint Kitts

**Saint Kitts** eli **Saint Christopher** on Karibianmeren saari Pienillä-Antilleilla. Se muodostaa osan Saint Kitts ja Nevisin saarivaltiosta. Valtion pääkaupunki Basseterre sijaitsee Saint Kittsillä.

Saint Kittsin pinta-ala on noin 168 neliökilometriä. Saari on soikion muotoinen, ja sen keskiosassa on vuoristoinen harjanne, joka ympäröi kaakon tasankoaluetta. Korkein kohta on Liamuigavuori 1&nbsp;156 metriä merenpinnasta. Saari on tuliperäinen. Se on noin 37 kilometriä pitkä ja 8 kilometriä leveä. Nevisin saaresta sen erottaa The Narrows -niminen salmi, joka on vain 3 kilometrin levyinen.

Saint Kittsiä asuttivat alun perin karibit. Kristoffer Kolumbus kävi saarella vuonna 1493 ja nimesi sen Pyhän Kristoforoksen mukaan, lempinimeltään Kit tai Kitt. 1600-luvulla Saint Kittsistä tuli tärkeä brittien ja ranskalaisten tukikohta. Saari päätyi lopulta brittien haltuun, ja 1800-luvun vaihteessa se oli sokerin kaupan ansiosta Britannian rikkain siirtomaa. Saarta hallinnoitiin omana alueenaan, kunnes vuonna 1872 se liitettiin yhteen Nevisin ja Anguillan kanssa. Vuonna 1971 Anguilla erosi liittoumasta, minkä jälkeen vuonna 1983 Saint Kitts ja Nevis itsenäistyi Yhdistyneestä kuningaskunnasta.

## Lähteet

## Aiheesta muualla
Pontos

**Pontos** (, ”Meri”; ) oli antiikin aikainen alue ja kuningaskunta Mustanmeren rannalla, Turkin ja Georgian pohjoisrannikolla. Se rajautui Bithyniaan, Galatiaan, Kappadokiaan ja Armeniaan.

Persialaisen satraapin poika Mithridates I loi alueelle valtakunnan. Mithridates VI laajensi sitä. Lopulta roomalainen sotapäällikkö Pompeius valloitti alueen. Rooman valtakunnan osana Pontos kuului 200-luvun lopulle saakka Bithynia et Pontuksen provinssiin, jonka jälkeen alue jaettiin useammaksi provinssiksi.

## Luettelo Pontoksen kuninkaista

* Mithridates I Ktistes (302 eaa. – 266 eaa., kuningas vuodesta 281 eaa.)
* Ariobarzanes (266 eaa. – noin 250 eaa.)
* Mithridates II (noin 250 eaa. – noin 189 eaa.)
* Farnakes I (noin 185 eaa. – noin 159 eaa.)
* Mithridates IV Filopator Filadelfos (noin 159 eaa. – 151 eaa.)
* Mithridates V Euergetes (150 eaa. – 121 eaa.)
* Mithridates VI Suuri (121 eaa. – 63 eaa.)
* Farnakes II (63 eaa. – 47 eaa.)
* Mithridates VII (47 eaa. – 46 eaa.)
* Dareios (39 eaa. – 37 eaa.)
* Polemon I (37 eaa. – 8 eaa.)
* Pythodoris (8 eaa. – 23 jaa.)
* Antonia Tryfaina (22 – 38)
* Polemon II (38 – 64)

## Lähteet

* 

### Viitteet

## Aiheesta muualla
Pontus

**Pontus** voi tarkoittaa seuraavia:

* Pontus eli Pontos, alue ja muinainen roomalainen provinssi Vähässä-Aasiassa Mustanmeren rannalla
* Pontus, miehen etunimi
* Laihia eli Pontus, Lappeenrannan kaupunginosa
* Jaakko Pontus eli Jakob De la Gardie (Laiska-Jaakko), ruotsalainen sotapäällikkö
Ralik

**Ralik** on toinen Marshallinsaarten saariketjuista, Tyynellä valtamerellä. Saariketjun nimi tarkoittaa *auringonlaskua*. Vuonna 2021 suoritetun uusimman väestönlaskennan mukaan Ralikiin kuuluvilla saarilla on asukkaita yhteensä 15 227. Saarilla puhutaan ralikia, joka on yksi marshallin kielen murteista. 

## Saaret
Ralikin saariketjuun katsotaan kuuluviksi seuraavat saaret:

* Ailinginae
* Ailinglaplap
* Bikini
* Ebon
* Enewetak
* Jabat
* Jaluit
* Kili
* Kwajalein
* Lae
* Lib
* Namdrik
* Namu
* Rongdrik
* Ujae
* Ujelang
* Wotho

## Lähteet
Ratak

**Ratak** on toinen Marshallinsaarten saariketjuista, Tyynellä valtamerellä. Saariketjun nimi tarkoittaa *auringonnousua*. Vuonna 2021 suoritetun uusimman väestönlaskennan mukaan Ratakin saarilla on asukkaita yhteensä 27 282. Saarilla puhutaan ratakia, erästä marshallin murretta.

## Saaret
Seuraavat saaret katsotaan kuuluviksi Ratakin saariketjuun:

* Ailuk
* Arno
* Aur
* Bikar
* Erkub
* Jemo
* Likiep
* Majuro
* Maloelap
* Mejit
* Mili
* Nadikdik
* Pokaakku
* Toke
* Utirik
* Wotje

## Lähteet
Age of Mythology: The Titans

**Age of Mythology: The Titans** on jatkoa aikaisemmalle *[[Age of Mythology]]* -pelille. Peli vaatii toimiakseen alkuperäisen *Age of Mythology* -pelin.

Pelissä on mukana  yksi uusi kansa, Atlantis ja kolme uutta jumalaa Oranos, Gaia ja Kronos 

Toinen merkittävä uudistus ovat titaanit, joiden mukaan lisäosa on saanut nimensä. Titaanit ovat pelin mahtavimpia hahmoja ja niitä saa vain yhden pelissä. Jokaisella kansalla on oma titaaninsa.

Pelissä on myös muita pieniä grafiikkaparannuksia ja muutama pieni muutos kuten se, että saat aina aikakauttasi vastaavan hirviön temppelistäsi kun siirryt seuraavalle aikakaudelle.

## Lähteet
Åsvær

**Åsvær** on Norjalle kuuluva saariryhmä Pohjoisella jäämerellä. Saaret sijaitsevat pohjoisella napapiirillä ja kuuluvat Dønnan kuntaan. Saarilla on ollut majakka vuodesta 1876 lähtien.

## Lähteet
Artukainen

**Artukainen** () on kaupunginosa Turun länsiosassa noin viisi kilometriä kaupungin keskustasta. Alueen asukasluku on 75 (2007), joka tekee siitä asukasmäärältään kaupungin pienimpiä kaupunginosia. Vähäinen asukasluku selittyy alueelle keskittyneellä kemian-, paino-, elintarvike- ja lääketeollisuudella.  

Artukaisiin perustettiin vuonna 1935 Suomen ensimmäinen maalla sijainnut lentoasema, Artukaisten lentokenttä, joka korvasi Ruissalossa aiemmin sijainneen vesilentoaseman. Lentoasema oli käytössä aina vuoteen 1955, jolloin Turun nykyinen Turun lentoasema avattiin. Lentoaseman kiitoteiden paikalla sijaitsevat nykyään muun muassa Turun Messu- ja Kongressikeskus, Artukaisten ratsastuskoulu ja Gatorade Center. Lennonjohtorakennuksessa toimi sittemmin hotelli.

Alueella toimii Ilmatieteen laitoksen virallinen sääasema.

## Lähteet

## Aiheesta muualla
Bithynia

**Bithynia** () oli antiikin aikainen alue Vähässä-Aasiassa Mustanmeren rannalla. Alueella sijaitsi 300-luvulta eaa. ensimmäiselle vuosisadalle eaa. valtakunta, jonka kuningas Nikomedes IV testamenttasi Roomalle vuonna 74 eaa.

## Historia

Bithynia ei koskaan joutunut täysin Akhaimenidien Persian vallan alle. Aleksanteri Suuren valloitusten jälkeen Bithynian traakialaisperäinen väestö vastusti Lysimakhoksen yrityksiä vallata alue. Lopulta eräs paikallinen päällikkö nimeltä Zipoites julisti itsensä kuninkaaksi. Bithynian kuninkaallinen ajanlasku alkoi vuodesta 327/326 eaa. Zipoiteen seuraaja Nikomedes I perusti Nikomedeian kaupungin valtakuntansa pääkaupungiksi vuonna 264 eaa. Nikomedeia sijaitsi Propontiksen rannalla. Uuden kaupungin kautta maa hellenisoitui nopeasti. Vuonna 255 eaa. Nikomedeen pojasta Ziaelaasta tuli kuningas, vaikka Nikomedes oli testamentissaan kieltänyt tämän. Ziaelas laajensi Bithyniaa itään. Noin vuonna 230 eaa. Ziaelas kuoli taistelussa galatialaisia vastaan.

Rooman valtakunnan osana Bithynia kuului alun perin Bithynia et Pontuksen provinssiin ja myöhemmin Bithynian provinssiin.

## Luettelo Bithynian kuninkaista

Tämä on eräs versio luettelosta Bithynian kuninkaista. Luettelo on hyvin epävarma, kaikkien kuninkaiden olemassaolosta ei ole näyttöä, vuodet ovat epätarkkoja, ja esimerkiksi Nikomedes-nimisten hallitsijoiden määrästä ei ole varmuutta.

* Zipoites I 328–279 eaa.
* Nikomedes I 279–255 eaa.
* Zipoites II 279–276 eaa.
* Zipoites III 255 eaa.
* Ziaelas 255–228 eaa.
* Prusias I 228–185 eaa.
* Prusias II 185–149 eaa.
* Nikomedes II 149–128 eaa.
* Nikomedes III 128–94 eaa.
* Nikomedes IV 94–75 eaa.

## Lähteet

## Aiheesta muualla
X-Men Legends

**X-Men Legends** on Raven Softwaren kehittämä Activisionin julkaisema toimintaroolipeli. Peli on julkaistu vuonna  Nintendo GameCube-, PlayStation 2- ja Xbox-alustoille sekä seuraavana vuonna N-Gagelle.

Magneto yrittää taas toteuttaa suunnitelmaa ihmiskuntaa vastaan ja sarjakuvista tuttu Ryhmä-X aikoo estää sen. Magneton lisäksi nähdään myös monia muita klassisia vihollisia, esimerkiksi Juggernaut ja Sapelihammas.
Lisäksi pelissä seikkailaan erilaisissa maastoissa, New Yorkissa ja astraalimaailmassa. Myös suuri osa Ryhmä-X:n jäsenistä on päässyt peliin voimineen.

Pelille on julkaistu jatko-osa, *[[X-Men Legends II: Rise of Apocalypse]]*.

## Pelaaminen
Pelin voi missä vaiheessa tahansa muuttaa kaksinpeliksi ja takaisin. Paikoitellen on kohtia, joissa on pakko pelata yksin.

## Ääninäyttelijät

## Hahmot

## Vastaanotto
Peli on saanut GameSpotin arvostelussa arvosanaksi 8.2/10.

Peli on saanut IGN:n arvostelussa arvosanaksi 8.4/10.

## Lähteet

## Aiheesta muualla
* 
* 
*
Numidia

**Numidia** oli antiikin aikainen alue Pohjois-Afrikassa nykyisen Algerian ja Tunisian alueella. Sieltä värvättiin usein laadukasta ratsuväkeä.

Masinissa muodosti alueesta Numidian kuningaskunnan, jonka pääkaupunkina toimi Thugga. Jugurtha ajautui sotaan Rooman kanssa. Juba asettui Pompeiuksen puolelle Julius Caesaria vastaan. Tämän jälkeen osa Numidiaa liitettiin Rooman Africa novan provinssiin. 

Myöhemmin Numidiasta tehtiin Rooman vasallivaltio, sitten Africa proconsulariksen provinssin osa ja lopulta noin vuonna 197 oma Numidian provinssinsa. Noin vuosina 303–314/315 provinssi oli jaettuna kahdeksi osaksi, jotka olivat Numidia Cirtensis ja Numidia militiana.

Numidia joutui vandaaleille vuonna 435 ja edelleen 500-luvulla Bysantille ja 600-luvun puolivälissä osaksi Arabivaltakuntaa.

## Lähteet

## Aiheesta muualla
Numidia Cirtensis

**Numidia Cirtensis** () oli lyhytaikainen Rooman valtakunnan provinssi, joka käsitti osan Numidiasta nykyisessä Algeriassa.

## Maantiede

Numidia Cirtensiksen provinssi käsitti aiemman Numidian provinssin pohjoisosan Pohjois-Afrikan rannikolla eli Välimeren rannalla. Nykyisin alue on Koillis-Algeriaa. Numidia Cirtensiksen länsipuolella sijaitsi Mauretania Sitifensis, eteläpuolella Numidia militiana ja itäpuolella Proconsularis Zeugitana. Provinssin hallinnollinen keskus oli Cirta.

### Kaupunkeja

Numidia Cirtensiksen roomalaisaikaisia kaupunkeja olivat muun muassa:

* Calama
* Cirta
* Hippo Regius
* Rusicada
* Sicca Veneria
* Sigus
* Thabraca
* Thamugadi
* Thibilis
* Tigisis
* Tipasa

## Historia

Numidia Cirtensiksen alue oli aiemmin osa Numidian provinssia. Numidia Cirtensiksen provinssi perustettiin, kun Numidian provinssi jaettiin kahdeksi provinssiksi, pohjoisosan Numidia Cirtensikseksi ja eteläosan Numidia militianaksi, keisari Diocletianuksen noin vuonna 293 tekemässä uudistuksessa tai sen jälkeen. Nykyisin provinssin jakaminen ajoitetaan usein syksyyn 303. Varmuudella provinssit ovat olleet erillisiä vuonna 305/306. Syynä jakoon oli se, että Numidian eteläosaan kohdistui raja-alueena hyökkäyksiä, joten siitä haluttiin tehdä erillinen sotilasprovinssi, mihin lisänimi Militiana viittaa. Pohjoisosan Numidia Cirtensiksen lisänimi viittasi Cirtan kaupunkiin. Provinssi kuului African diokeesiin. Provinssi lakkasi olemasta jo vuonna 314 tai 315, kun Konstantinus Suuri yhdisti Numidia Cirtensiksen ja Numidia militianan takaisin yhdeksi Numidian provinssiksi. Samalla hän muutti Cirtan kaupungin nimeksi Constantina itsensä mukaan.

Tärkeimmät provinsseissa tapahtuneet muutokset alueella olivat:

## Lähteet